RDP beloer 5G-geraamtes - Regering - Republikein
Tuesday, August 11th, 21:17:34
RDP beloer 5G-geraamtes
Nóg 'n lid verbreek stilte
Die president van die Rally for Democracy and Progress (RDP), mnr. Mike Kavekotora, sê die omkooponthullings waarby twee senior lede van die party betrek word, is "'n gemors".
Volgens hom het hy eers die afgelope week van die omkoopskandaal gehoor waarby twee senior lede van die party betrek word.
Hy het gisteroggend op 'n nuuskonferensie in Windhoek by die party se hoofkantoor gesê: "RDP onder my leierskap duld geen korrupsie van enige aard nie. Dit (die party) onderhou die ideale van eenheid, integriteit, vryheid, demokrasie, gelykheid, geregtigheid en maatskaplike vordering. Ons is 'n organisasie wat regeer word deur regsreëls en geregtigheid vir almal."
Volgens hom het die "steurende nuus" hulle dwars in die krop gesteek. "Ons beskik nie oor veel inligting oor wat beweer word nie en derhalwe sal die RDP 'n interne ondersoek van stapel stuur om tot die kern van die aangeleentheid deur te dring."
Ondanks die interne ondersoek sal daar in dié stadium geen tussentydse stappe teen me. Brunhilde Cornelius en mnr. Nicanor Ndjoze gedoen word om 'n ongehinderde ondersoek te vergemaklik nie.
'n Storm het vroeër vandeesweek om dié tweetal se koppe losgebars.
Die internasionale nuusagentskap Al Jazeera het onthul 'n senior bestuurslid van die City of Windhoek (CoW), mnr. Reckliff Kandjiriomuini, het glo met Ndjoze se hulp vir Cornelius probeer omkoop om haar steun aan 'n 5G-plan van CoW toe te sê.
Kavekotora het gister gesê ofskoon hy en Cornelius, die party se sekretaris-generaal, elke Dinsdag ontmoet om partysake onder die loep te neem, het sy in geen stadium te kenne gegee sy beskik oor die beweerde verdoemende inligting nie.
Hy sê hy wil nie bespiegel dat haar stilswye oor die kwessie verband hou met 'n gebrek aan vertroue nie.
Cornelius het Woensdag gesê die waarheid is op die lappe. "Ek het niks om te sê nie. Die waarheid is uit."
Volgens haar volstaan sy by dit wat deur Al Jazeera onthul is. "Dis 100% (waar)."
Sy sê al die geheime opnames wat sy volgens dié internasionale nuusagentskap se berig met behulp van die owerhede gemaak het, is in die "veilige bewaring" van die polisie.
Ndjoze het gister sy stil­swye verbreek en gesê hy het alle vertroue in Al Jazeera verloor.
"Dit is duidelik dat hulle nes ander media propaganda (gebruik) om kapitalisme te dryf. Bruni (Cornelius) het my gebruik om vergaderings met Reckliff te reël. Sy wou die begrip van 5G verstaan. Ek werk nie vir Huawei nie nóg konsulteer ek vir CoW."
Volgens hom het sy prokureur hom aangeraai om nie verdere kommentaar te lewer nie.
Kandjiriomuini het Woensdagmiddag gesê: "Met watter geld? Hoe sal ek omkoop?
Kavekotora sê voorts sy party se stappe sal afhang van die bevindings van hul ondersoek.
Hy sê die party se grondwet verplig sy lede om voorbeeldig op te tree in ooreenstemming met die waardes van integriteit en toewyding.
CoW lê ook eier
CoW het gistermiddag by monde van sy uitvoerende hoof, mnr. Robert Kahimise, ontken daar bestaan enige samewerkingsooreenkoms tussen hulle en die tegnoreus, Huawei. "Daar bestaan geen 5G-projek wat deur die raad goedgekeur is nie."
'n Ingeligte bron het Republikein intussen meegedeel 'n onafhanklike ondersoeker is tans besig om uit te vind wie sit agter 'n smeerveldtog teen Cornelius wat in die sosiale media versprei is dieselfde dag toe die Al Jazeera-berig oor die beweerde omkopery gepubliseer is.
Die vermeende verdagmakery bestaan uit 'n beëdigde verklaring wat deur ene Maria Cynthia Beukes by die polisie ingedien is asook 'n berig. Daarin word beweer Paratus Telecom, in samewerking met die Capricorn Group, het omkoopgeld aan Cornelius en twee joernaliste van The Namibian en Al Jazeera betaal om 'n stokkie te steek voor CoW se plan om gratis Wi-Fi aan inwoners beskikbaar te stel.
Cornelius sê sy weet nie wie die Beukes-vrou is wat beweer sy is eintlik die korrupte een nie. "Die persoon bestaan nie. Ek ken nie (die persoon nie). Dis 'n opgemaakte leuen."
Die Capricorn Group sê in 'n verklaring hulle is deur Paratus verseker "daar is geen waarheid in die beweringe wat in die dokumente gemaak word nie".
Mnr. Barney Harmse, groep uitvoerende hoof van Paratus Afrika, is tans uitstedig en het nog nie op Republikein se versoek om kommentaar gereageer nie.
Mnr. Mathias Haufiku, die Namibiese joernalis teen wie aantygings gemaak word, ken Beukes ook nie en sê ook haar beweringe is bog.